钦定古今图书集成/明伦汇编/氏族典/第437卷 > 马士英
## 钦定古今图书集成/明伦汇编/氏族典/第437卷 > 马士英

按《明外史马士英传》：“士英，贵阳人。万历四十四年中
会试。又三年，成进士，授南京户部主事。天启时，迁郎
中，历知严州、河南、大同三府。崇祯三年，迁山西阳和
道副使。五年，擢右佥都御史，巡抚宣府。到官甫一月，
檄取公帑数千金，馈遗朝贵，为镇守太监王坤所发，
坐遣戍，寻流寓南京。时逆案阮大铖失职家居，与士”
英相结甚欢。会周延儒内召，大铖首以《翻逆案》要之，
延儒谢不敢，则以士英为嘱。十五年，凤阳总督高斗
光失五城，诏逮治。礼部侍郎王锡衮荐士英才，延儒
从中主之，遂起兵部右侍郎，总督庐、凤等处军务。京
师陷，士英拥兵迎福王入南京，先行监国礼。未几，遽践位。进士英东阁大学士，入阁辅政，权震中外。寻论
“定策”功，加太子太师。叙江北战功，加少傅、建极殿大
学士，进少师，复加太保。士英为人贪鄙，无远略，日以
锄正人、引凶党为务。大兵至南京，王出走。士英奉王
母妃走浙江；被获，斩之。